ПРОЕКТ ЗА ИЗМЕНЕНИЕ И ДОПЪЛНЕНИЕ НА

Наредба № 8 за реда и условията за отглеждане на животни и птици на територията на община Левски

РАЗДЕЛ І

ОБЩИ ПОЛОЖЕНИЯ

Чл.1 Тази Наредба регламентира реда и условията, при които физически и юридически лица отглеждат животни и птици на територията на Община Левски.

Чл.2 Наредбата се отнася за физически и юридически лица, отглеждащи животни и птици в регулацията и извън регулацията на населените места и при спазване на разпоредбите на Наредба № 44 от 20.04.2006г. за ветеринарномедицинските изисквания към животновъдните обекти.

РАЗДЕЛ ІІ

РЕД И УСЛОВИЯ ЗА ОТГЛЕЖДАНЕ

Чл.3 /1/ В населените места на територията на Община Левски се допуска отглеждане на домашни животни и птици в постройки от допълващо застрояване само в индивидуални имоти, с режим на ниско жилищно застрояване.

/2/ Отглеждането на домашни животни и птици се допуска при задължително спазване условията на чл. 44 от ЗУТ, чл.1, ал.2 от Наредба № 44 от 20.04.2006г. за ветеринарномедицинските изисквания към животновъдните обекти и изискванията на настоящата Наредба.

Чл.4 В урегулирани поземлени имоти се разрешава отглеждането на селскостопански животни от физически лица за лични нужди както следва:

1. до три едри преживни животни и приплодите им до едногодишна възраст;

2. до десет дребни преживни животни с приплодите до 6-месечна възраст;

3. до пет прасета за угояване;

4. до три броя еднокопитни и приплодите им до едногодишна възраст;

5. до десет зайкини с приплодите;

6. до 50 възрастни птици, независимо от вида;

7. до 100 бройлера или подрастващи птици, независимо от вида;

Чл.5 /1/ На територията извън регулацията на населените места се разрешава отглеждането на селскостопански животни при спазване разпоредбите на Наредба № 44 от 20.04.2006г. за ветеринарномедицинските изисквания към животновъдните обекти и при отстояния, условия и брой:

1. Хигиенно-защитна зона 50 м:

- говедовъдни ферми с до 50 животни;

- овцеферми с до 100 животни;

- свинеферми с до 100 животни;

- отглеждане на пилета/бройлери/ до 2000 бр.;

- угояване до 100 бр. гъски;

- отглеждане до 500 кокошки-носачки;

2. Хигиенно-защитна зона 100 м:

- говедовъдни ферми с 50 до 100 животни;

- овцеферми със 100 до 200 животни;

- свинеферми със 100 до 500 животни;

- отглеждане на пилета/бройлери/ от 2000 до 4000 бр.; угояване от 100 до 500 бр. гъски; отглеждане на 500 до 1000 кокошки-носачки;

3. Хигиенно-защитна зона 300 м:

- говедовъдни ферми със 100 до 500 животни;

- овцеферми с 200 до 500 животни;

- свинеферми с 500 до 1000 животни;

- отглеждане на пилета/бройлери/ от 4000 до 10000 бр.; угояване от 500 до 1000 бр. гъски; отглеждане на 1000 до 5000 кокошки-носачки;

4. Хигиенно-защитна зона 500 м:

- говедовъдни ферми с 500 до 1000 животни;

- овцеферми с 500 до 1000 животни;

- свинеферми с 1000 до 2000 бр. при затворено боксово отглеждане с механизирано почистване;

- птицекомбинати от 5000 до 50 000бр. и промишлено отглеждане на пилета в затворени помещения над 10 000бр. (бройлери);

5. Хигиенно-защитна зона 1000м:

- говедовъдни ферми с 1000 до 2000 животни;

- овцеферми с над 1000 животни;

- свинеферми от 2000 до 5000бр. при затворено боксово отглеждане с механизирано почистване;

- птицекомбинати с 50 000 до 100 000 бр.;

/2/ Общинска администрация може да разрешава увеличаването или намаляването на хигиенно-защитните зони по изключение в следните случаи:

1. Издадено от компетентния орган на положително Решение по оценка за въздействието върху околната среда, изясняваща здравните аспекти на местоположението на обекта и с потвърдени НДТ /най-добри налични техники/;

2. Решение за преценяване необходимостта от ОВОС, съгласно изискванията на Наредбата за условията и реда за извършване на ОВОС/ДВ.бр.12.02.2016г./;

3. Или комплексно разрешително, издадено по реда на ЗООС /раздел 2,чл.117/.

/3/ Общинска администрация издава необходимите документи за регистрация на животновъден обект по реда на Наредбата след представяне на следните документи:

1.Заявление по образец;

2.Документ за собственост на имота или договор за наем;

3.Скица на имота;

4.Един от документите по ал. 2 (когато животновъдният обект е извън регулацията на населеното място);

5.Нотариално заверена декларация за съгласие от собственици на съседни имоти – само за селата в община Левски (когато животновъдния обект е в края на регулацията на населеното място).

/4/ За всички останали случаи на отглеждане на животни, не упоменати в наредбата, се спазват изискванията на Наредба № 44 от 20.04.2006г. за ветеринарномедицинските изисквания към животновъдните обекти.

 Чл.6 /1/ Физическите лица, отглеждащи селскостопански животни и птици за лични нужди в границите на населените места, са длъжни:

1. Да изградят и поддържат собствени водоизточници, помийни и септични ями и утаечни шахти в имота, в който отглеждат животните и птиците, на разстояние не по-малко от 3 /три/ метра навътре от неговите граници;

2. Да не допускат изтичането на замърсени води и нечистотии по улиците, тротоарите и други обществени места;

3. Да изграждат торища и да разполагат същите най-малко на 15 /петнадесет/ метра от околните жилищните сгради и на 6 /шест/ метра от жилищната регулационна линия, при условие отпадните води да се отвеждат в имота, в който се отглеждат животните и птиците;

4. През периода от 01 май до 30 октомври да изхвърлят торовия отпад на определените за съответното селище места или в собствен имот, извън регулация на населеното място.

/2/ Собствениците на животновъдни обекти са длъжни да имат обособено място в обекта за временно съхранение на тор, обеззаразяване, съобразено с капацитета и технологията на отглеждане. Животновъдните обекти, разположени в нитратно уязвимите зони спазват изискванията на Наредба № 2 от 2007г. за опазване на водите от замърсяване с нитрати от земеделски източници и програмата от мерки за ограничаване и предотвратяване на замърсяването с нитрати от земеделски източници в уязвимите зони.

Чл.7 Животновъдната дейност се осъществява съобразно санитарно-хигиенните изисквания на БАБХ и РЗИ.

Чл.8 /1/ Кметът на общината и Кметовете на кметства при необходимост определят места за складиране на излишния торов отпад от физически лица, отглеждащи животни в регулация, които не разполагат със собствени имоти.

 /2/ Кметовете на кметства съвместно с РУ на МВР - Левски определят улиците за движение на животни, както и събирателните пунктове.

 /3/ Физическите лица, отглеждащи животни и птици за лични нужди, регистрират в кметствата наличните животни и птици и местонахождението им с цел осъществяване на ветеринарно-медицинска профилактика.

Чл.9 Забранява се:

 /1/ Отглеждането на селскостопански животни и птици в жилищните сгради, сервизни помещения, тавани, балкони и мазета.

 /2/ Пашата на животни в общински паркове, градинки, зелени площи и застроената градска част.

/3/ Свободното пускане на животни и птици по улици, площади, детски и спортни площадки, както и на всякакви други територии, извън имота, в който

същите се отглеждат.

/4/ Преминаването на животни през централната градска част.

/5/ Складирането на животинска тор и други отпадъчни продукти от селскостопанска дейност на обществени площи в населените места,

/6/ Изхвърлянето на животинска тор и други отпадъчни продукти в контейнерите за отпадъци и на непозволени за това места.

РАЗДЕЛ ІІІ

КОНТРОЛ

Чл.10 /1/ Контролът по тази Наредба се осъществява от Кмета на Община Левски или упълномощени от него лица.

/2/ Контролът се извършва чрез:

 1. периодични проверки;

 2. проверки по постъпили молби, жалби и сигнали за нарушения, които не са анонимни.

Чл.11 /1/ Контролните органи имат право:

1. да установяват самоличността на собственика на отглежданите селскостопански животни и птици;

2. на достъп до всички обекти и цялата документация, необходима за осъществяване на проверката;

3. да влизат след осигурен достъп от страна на собственика в недвижими имоти, където се отглеждат или се предполага, че се отглеждат селскостопански животни и птици.

/2/ Физическите лица, отглеждащи селскостопански животни и птици, са длъжни да осигуряват на контролните органи достъп до имотите, в които осъществяват дейността, да спазват техните инструкции и изпълняват дадените им предписания.

РАЗДЕЛ ІV

АДМИНИСТРАТИВНО-НАКАЗАТЕЛНИ РАЗПОРЕДБИ

Чл.12 /1/ Който наруши изискванията по тази Наредба се наказва с глоба в размер на 500 лв., а при повторно нарушение – 1000 лв.

/2/ Когато нарушението по ал.1 е извършено от юридическо лице или едноличен търговец, се налага имуществена санкция в размер на 800 лв., а при повторно нарушение – 1800 лв.

/3/ За нарушение на чл. 11, ал. 2 от тази Наредба на отговорното лице се налага глоба в размер на 500 лв.

Чл.13 /1/ Нарушенията по тази Наредба се установяват с актове, съставени от упълномощени от Кмета на Общината длъжностни лица.

/2/ Наказателните постановления се издават от Кмета на Община Левски или оправомощен от него Заместник Кмет.

Чл.14 Установяването на нарушенията, съставянето на актовете, издаването, обжалването и изпълнението на наказателните постановления се извършват по реда на Закона за административните нарушения и наказания.

**Чл.15. /1/ За явно маловажни случаи на административни нарушения, установени при извършването им, овластените за това органи налагат на място, срещу квитанция, глоба до размера, предвиден в съответния закон или указ, но не повече от 10 лева;**

**/2/За маловажни случаи на административни нарушения, установени при извършването им, когато това е предвидено в закон или указ, овластените контролни органи могат да налагат на местонарушението глоби в размер от 10 до 50 лева. За наложената глоба се издава фиш, който съдържа данни за самоличността на контролния орган и на нарушителя, мястото и времето на нарушението, нарушените разпоредби и размера на глобата. Фишът се подписва от контролния орган и от нарушителя, че е съгласен да плати глобата. На нарушителя се дава препис, за да може да заплати доброволно глобата.**

**/3/ За маловажни случаи на административни нарушения, извършени от**

**н/пълнолетни, контролният орган изпраща съставените актове на местната комисия за борба срещу противообществените прояви на малолетните и непълнолетните (МКБППМН) за налагане на мерки от възпитателен характер;**

**/4/ Ако нарушителят оспори нарушението или откаже да плати глобата, за нарушението се съставя акт за административно нарушение, съгласно разпоредбите на този раздел;**

**/5/ Овластените органи, които налагат глобите по предходните алинеи, се определят със заповед на кмета на общината.**

РАЗДЕЛ V

ПРЕХОДНИ И ЗАКЛЮЧИТЕЛНИ РАЗПОРЕДБИ

§1 Настоящата Наредба се издава на основание чл. 21, ал. 2 от Закона за местното самоуправление и местната администрация.

§2 Привеждането на съществуващите лични стопанства в съответствие с изискванията на тази Наредба следва да се извърши в тримесечен срок от влизането й в сила.

§3 Наредбата влиза в сила в едномесечен срок от приемането й от Общински съвет - Левски и отменя Наредба № 8, приета с Решение №71/20.02.2012г., изменена с Решение № 50/25.02.2016г. и Решение №162/25.08.2016г. на Общински съвет - Левски.

**§4 По смисъла на тази наредба:**

**"Маловажен случай" е този, при който извършеното нарушение от физическо лице или неизпълнение на задължение от едноличен търговец или юридическо лице към държавата или община, с оглед на липсата или незначителността на вредните последици или с оглед на други смекчаващи обстоятелства, представлява по-ниска степен на обществена опасност в сравнение с обикновените случаи на нарушение или на неизпълнение на задължение от съответния вид.**

**"Явно маловажен случай" на нарушение е налице, когато деянието разкрива явно незначителна степен на обществена опасност.**

Наредбата е приета с решение № 336/28.09.2017г. на Общински съвет –Левски.

ДОЧКО ДОЧЕВ:/п/

Председател на Общински съвет-Левски

МЕРЗИЕ АЛИЕВА:/п/

Младши експерт „Обслужване на Общински съвет